钦定古今图书集成/明伦汇编/氏族典/第147卷 > 孙冲
## 钦定古今图书集成/明伦汇编/氏族典/第147卷 > 孙冲

按《宋史孙冲传》：“冲字升伯，赵州平棘人。举明经，历古
田、青阳尉，盐山、丽水主簿。丧父母，去官。后举进士，登
甲科，授将作监丞，历通判晋、绛、保州。坐与保州守争
事，降监吉州酒，累迁太常博士。河决棣州，知天雄军
寇准请徙州治河，命冲往按视。还以知棣州，就除殿
中侍御史。准为枢密使，卒徙州信阳。而冲坐守护河”
堤过严，民输送往来堤上者，辄榜之，为使者论奏，徙
知襄州。会京西蝗，真宗遣中使督捕，至襄，怒冲不出
迎，乃奏蝗唯襄为甚，而州将日置酒，无恤民意。帝怒命即州置狱。冲得属县言岁稔状，驰驿上之。帝悟，以
侍御史为京西转运，塞滑州决河。权知滑州。参知政
事鲁宗道总河事，欲盛夏兴役。冲言：“徒费薪揵，困人
力，虽塞必决。”遂罢。知河阳，累迁刑部郎中，历湖北、河
东转运使。入判登闻鼓院，以目疾，改兵部郎中、直史
馆、知河中府。从潞州，复为河东转运使。迁太常少卿，
擢右谏议大夫，复知潞州，迁翰林院学士。及徙同州，
权西京留司御史台，迁给事中。丧明，卒。冲为吏，所至
以强干称。能任钩距，“多得事情。然无家法，晚节尤寡
廉声。”